გიორგი კალანდია

**გიორგი კალანდია** (დ. 31 მელახი, 1975, ქართი, საქორთუოშ სსრ, სსრრ) — ქორთუ ისტორიკოსი. ისტორიულ მენცარობეფიშ დოქტორი, პროფესორი, საქორთუოშ ხელუანობაშ დოხორე – კულტურაშ ისტორიაშ მუზეუმიშ დირექტორი, 2019 წანაშე — საქორთუოშ ხელუანობაშ დოხორეშ გენერალური დირექტორი. გინოჩამა „ჩვენებურები“-შ, „წერილები იმედზე“-შ ავტორი. „დადიანების სასახლეთა გადარჩენის ფონდი“-შ მადუდე. თიში ავტორალათ გიშართჷ 10–შახ წინგიქ. 2010-2011 წანეფს ოგურუანდჷ ილიაშ უნივერსიტეტიშ ოტელევიზე ცენტრის. 2010 წანაშე დავით აღმაშენებელიშ ჯოხოდვალაშ უნივერსიტეტიშ პროფესორი. 2012 წანაშე — კინ თე  უნივერსიტეტიშ საპატიე დოქტორი. 2019 წანაშე — აზიაშ ომაფე ჯარალუაშ მაკათური.

## ბიოგრაფია
გიორგი კალანდიაქ დებადჷ 1975 წანაშ 31 მელახის, ქართის. 1992 წანას გათჷ ქართიშ 187-ა ოშქაშე სკოლა. 1996 წანას — ქართიშ სახენწჷფო უნივერსიტეტიშ ისტორიაშ ფაკულტეტი, 2007 წანას — ევრორსხუშ პოლიტიკური სკოლა (სტრასბურგი), 2011 წანას — ოქსფორდიშ უნივერსიტეტიშ დუბლინიშ ECM კოლეჯი (ინგლისური ნინა).

2004–2011 წანეფს, გიორგი კალანდიაშ დუდალათ, თურქეთის იმანჯჷ მუსხირენი ომენცარე ექსპედიციაქ, ნამუშ ღანკი ხურგიშ მელე მახორუ ქორთუეფიშ („ჩვენებურები“) ტრადიციეფიშ, ფოლკლორიშ დო ნინაშ მუშობურობეფიშ  დოგურაფა რდჷ. ექსპედიციეფიშ ბორჯის ფირს დეფიქსირჷ ოშალათ ქორთული ოფუტექ, ფოლკლორიშ მინუშიქ დო ისტორიული ძეგლიქ.

2004 წანას, ტელეკომპანია „მზეშ“ ბაზას იხაზირებუდჷ ლაზონაშ გეშა მაართა დოკუმენტური ფილმი „მზერა ლაზეთიდან“. კინ თიმ წანას, გ. კალანდიაშ ექსპედიცია ფირს აფიქსირენს ქორთულ ისტორიულ ძეგლეფს დო ოფუტეეფს აზერბაიჯანიშ ტერიტორიას.

2006 წანას, გ. კალანდიაშ დუდალათ ირანიშ ისლამურ რესპუბლიკას მანჯაფილ ექსპედიციაშ ბორჯის, ფირს დეფიქსირჷ ფერეიდანს მახორუ ქორთუეფიშ რინა-ჸოფაქ დო ტრადიციაქ. თაშნეშე ნოღა ისპაჰანს რინელი ქორთული ისტორიული მუკნაჭარეფი დო შხვა.

2006 წანას, თიში ომენცარე ექსპედიციაქ მახაზირჷ მაართა ომენცარე დოკუმენტური ფილმეფიშ ციკლი (4 ფილმი) სომხეთის რინელი ქორთული ნოქურიშ გეშა. ფილმშა გემშართჷ ახტალაშ დო ქობაირიშ ქორთული მონასტრეფიშ კადრეფქ, მატენადარანს თხილერი ქორთული ხენაჭარეფქ დო შხვაქ.

2006–2007 წანეფს, გ. კალანდია ოკათუდჷ ომენცარე ექსპედიციას, ნამუშ ღანკი ინდოეთის, გოაშ შტატის რინელი ომონასტერე კომპლექსიშ დო თექ გინოჩამაშ მეჯინათ თხილერი ქეთევან წამებულიშ წიმინდე ნორთეფიშ გინოღალა რდჷ.

2007 წანას, ომენცარე ექსპედიციაშ ბორჯის, გიორგი კალანდიაქ პარეხთაშ ომონასტერე კომპლექსიშ ტერიტორიას მიოგორჷ თეიშახ უჩინებუ ნუსხური მუკნაჭარა, ნამუსჷთ ბაგრატ კურაპალატი მიშინუაფჷ. კინ თიმ წანას თიქ ფირს დაფიქსირჷ ნოღა ლისაბონს დაგრასაშ მონასტერს რინელი ქეთევან წამებულიშ რინაშ დო მოწმობელი ლიაშ ემახანტალი უნიკალური პანო.

2007 წანას, ომენცარე ექსპედიციაქ თიში დუდალათ ეგვიპტეშ არაბეფიშ რესპუბლიკას ესურჷ, სოდე ფირს დეფიქსირჷ თი ისტორიული აბანეფქ დო ძეგლეფქ, ნამუეფით ქორთუ მამლუქეფიშ მოღალობას არსხუაფუდჷნ.

2007 წანას, გიორგი კალანდიაშ ექსპედიციაქ თაშნეშე მაართათ გახაზირჷ დოკუმენტური ფილმეფი ბალკანეთიშ ჩქონს რინელი ქორთული ნოქურიშ გეშა. ფილმს ეხანტილი რე სამარგალოშ მაფასქირი ნიკოლოზ დადიანიშ, თავადი წერეთელიშ, გრიგოლ ბაკურიანიშ სქიშ როლი ბულგარეთიშ ისტორიას. თაშნეშე დოფიქსირაფილი რე სოფიაშ ერუანულ ბიბლიოთეკას თხილერი ქორთული ხენაჭარა „პეტრიწონის ტიპიკონი“.

2008 წანას, გიორგი კალანდიაქ მახაზირჷ მაართა ბიოგრაფიული ფილმი ლაზი მობირეშ დო ოჯარალე მოღალეშ ქაზიმ ქოიუნჯუშ გეშა.

2009 წანას, გიორგი კალანდიაქ (ქ. ასათიანწკჷმა ართო) ექსპედიცია მანწყჷ ნოღა ანისის ტიგრან ჰონენციშ ოხიდაშ დაგურაფალო დო 17 უჩინებუ ქორთლი მუკნაჭარა გაბჟინჷ.

2010–2011 წანეფს, თიში კათაფათ იმანჯჷ ომენცარე ექსპედიციეფქ იერუსალიმს დო საბერძნეთის, მიხაზირინ დოკუმენტური ფილმეფქ იერუსალიმიშ ჯვარიშ ქორთუეფიშ მონასტერიშ დო კოლხი მედეაშ ტრაგიკული ისტორიაშ გეშა.

2011 წანას, გიორგი კალანდიაშ ექსპედიციაქ დიგურუ დო მაართათ გჷმაბჟინჷ (წოროავტორი ქ. ასათიანი) იშხანიშ ოხიდაშ ობჟათე კიდალას რონელი უჩინებუ ასომთავრული მუკნაჭარეფი.

2011–2012 წანეფს, ირლანდიას გიორგი კალანდიაქ ჟირი ომენცარე ექსპედიციაქ იმანჯჷ. მაართა ექსპედიციაშ ბორჯის დუბლინშე საქორთუოშა გიორგი ერისთავიშ ბიბლიოთეკაშ ნორთი ქჷმიღეს, მაჟირა ექსპედიციაშ ბორჯის — ჩინებული ქორთუ არტისტიშ დო ოჯარალე მოღალეშ მაკო საფაროვაშ მონძეეფიშ დო არქივიშ გეშა დოკუმენტური ფილმქ მიხაზირინ.

2012 წანას, გიორგი კალანდიაშ ექსპედიციაქ სომხეთის, ქობაირიშ მონასტერს ქჷმიოგორჷ დო გჷმაბჟინჷ (ქ. ასათიანიშ წოროავტორალათ) თი ეპიტაფიეფი,  ნამუეფჷთ უჩინებუ რდჷ დო XIII-XIV ოშწანურეფიშ საქორთუოშ ხეშულობაშ დო მაღალი ოურდუმე არისტოკრატიაშ წჷმმარინაფალეფს ორხველუდჷ .

გალენ ქიანეფს ქორთული ისტორიული ნოქურიშ გორუაწკჷმა ართო, გიორგი კალანდიაშ ომენცარე ინტერესის ბჟადალ საქორთუოშ ისტორია წჷმარინუანს. თიქ მაართაშე დიგურჷ დო გჷმაბჟინჷ ცაიშიშ,  ხობიშ, მოქვიშ დო დრანდაშ ეპისკოპოსეფიშ ქრონოლოგიური რანწკეფი. დეტალურო ეჭარჷ ცაიშიშ ფრესკული ხანტურალა, ქჷდიგურჷ წალენჯიხაშ მონასტერიშ ეკვდერეფიშ მოხანტუალა, ბედიაშ საეპისკოპოსოშ ისტორია, ხურგეფი, ჭკორ–მოლესქერეეფი.

2017 წანას, გიორგი კალანდიაშ დუდალათ მანჯაფილ პროექტიქ „ქსოვილი საქართველოდან“ ომენცარე რკუალეფიშ დარგის ევროპაშ კულტურული მონძალაშ უმაღალაში ჯილდო „ევროპა ნოსტრა“ მიღჷ.

2018 წანაშე ტელეკომპანია იმედის მეჸუნს რუბრიკა „ამბები ხელოვნების სასახლიდან“. 9 პირელშო ნაძღვინუ გინოჩამას მაართათ ოძირეს უნიკალური კადრეფი საქორთუოშ მაართა პრეზიდენტიშ ზვიად გამსახურდიაშ მოღალობაშ, თიში მოხუჯე მიტინგეფიშ აკორაბადუაშ, სახენწჷფო გინორთაფაშ, გამსახურდიაშ მოხუჯეეფიშ კონწარი თხოზინიშ გეშა. გინოჩამაქ ჯარალუას ფართო კინოხია გჷმიჭანჷ.

## ბიბლიოგრაფია
*„დადიანების სასახლეების საგანძური“ თბ., 2003
*„ოდიშის საეპისკოპოსოები“ თბ., 2004
*„მარიამ ღვთისმშობლის სიწმინდეები და საქართველო“ თბ., 1999
*„ზუგდიდის ისტორიული მუზეუმი“ თბ., 2002
*„ზუგდიდის დადიანების სასახლე“ თბ., 2001
*„გაძარცვული საგანძური“ თბ., 2006 
*„ფერადი წარსული” (სერგეი პროკუდინ გორსკის ფოტოალბომი) თბ., 2007
*„დადიანების სამხედრო განძი“ თბ., 2008
*„ზუგდიდის დადიანების სასახლეების ისტორიულ -არქიტექტურული მუზეუმის გზამკვლევი“ თბ., 2009 
*„ახმედ მელაშვილი- ჩვენებურთა ბელადი“ თბ., 2010
*„დადიანები“ თბ., 2011
*„ქართველები პირველ მსოფლიო ომში“ თბ., 2014
*„უორდროპები და საქართველო“ თბილისი-ლონდონი-ოქსფორდი, თბ., 2014 
*„ქართული თეატრი და კინო“- სერიიდან „საქართველოს ილუსტრირებული ისტორია“ ტომი 7. თბ., 2015 
*„მეფე ერეკლე ბრიტანულ და ირლანდიურ პრესაში“ თბ., 2017 
*„პეტრე ოცხელი - 110“ თბ., 2017
*„ექვთიმე თაყაიშვილი და ტაო-კლარჯეთი“. თბ., 2017  
*„ქსოვილი საქართველოდან“ (თანაავტორები: ირაკლი ზამბახიძე, ირინე საგანელიძე). თბ., 2017  
*„სამი ქართული ამბავი“ თბ., 2017
*„ანბანი როგორც ისტორია“ თბილისი-ოფენბახი, 2018
*„ევროპული ხელოვნება და საქართველო“. თბილისი.2018
*„ქსოვილი საქართველოდან- ქართველთა თავსაბურავი“. თბილისი. 2019
*„ზვიად გამსახურდია- 80“. თბილისი. 2019
*„ვერნერ რუდიგერის ფოტოდღიური“. თბილისი. 2019
*„ვეფხვაძეები - მხატვართა ოთხი თაობა“. თბილისი. 2019
*„მარინა ივანიშვილი- სხეული რომელსაც ვეზიარებით“. თბილისი. 2019
*„ფლორენსკები- მრავალეროვანი საქართველოს ხიბლი“. თბილისი. 2019

## დოკუმენტური ფილმეფი

## ჯილდოეფი
* 1996 — ჭარაფაშ მენდალი 
* 1996 — საქორთუოშ პრეზიდენტიშ პრემია სტუდენტური მოღალობაშ გეშა 
* 1997 — მენდალი სტუდენტური მოღალობაშ გეშა 
* 1999 — საქორთუოშ კათალიკოს პატრიარქიშ ბეჩა სიგელი  
* 2004 — აფხაზეთიშ ავტონომიური რესპუბლიკაშ უმაღალაში სხუნუშ პრემია დო სიგელი
* 2005 — ოკათე კინოფესტივალი „მზე“ I აბანი
* 2006 — ოერეფოშქაშე მართლმადიდებელური ფესტივალი. მენდალი საუჯგუშო დოკუმენტური ფილმიშ გეშა  
* 2006 — ტელეკომპანია „იმედი“ პრემია საუჯგუშო ერუანული გინოღამაშ გეშა  
* 2007 — ოერეფოშქაშე მართლმადიდებელური ფესტივალი. I აბანი. საუჯგუშო ოტელევიზიე დოკუმენტური ფილმიშ გეშა 
* 2007 — პრემია „პარნასი“ 
* 2009 — ორქოშ სუა, ჟურნალისტეფიშ ოერეფოშქაშე ფონდი  
* 2010 — რუსთაველიშ ჯოხოდვალაშ სტიპენდია

## ლიტერატურა

## რესურსეფი ინტერნეტის

* გ. კალანდია, ოდიშის საეპისკოპოსოები, (ცაიში, ბედია, მოქვი, ხობი)

## სქოლიო

კატეგორია:ქორთუ ისტორიკოსეფი